b'\n_START_ARTICLE_\nFiesa\n_START_PARAGRAPH_\nFiesa (italijansko: Fiesso) je ulica v naselju Portoro\xc5\xbe v Ob\xc4\x8dini Piran. Le\xc5\xbei ob zaliv\xc4\x8dku in dveh jezercih.\n_START_SECTION_\nLega\n_START_PARAGRAPH_\nFiesa je manj\xc5\xa1a ravnica med dvema odsekoma fli\xc5\xa1nega klifa na severni strani Piranskega polotoka, ki le\xc5\xbei na pol poti med Strunjanskimi solinami in Rtom Madono v Piranu.\n_START_SECTION_\nGospodarska dejavnost\n_START_PARAGRAPH_\nNa ravnici ob ve\xc4\x8djem jezeru stojita hotela Barbara in Fiesa ter avtokamp.\n_START_SECTION_\nDostop\n_START_PARAGRAPH_\nCestni dostop v Fieso je mo\xc5\xbeen z Belega Kri\xc5\xbea nad Piranom, pe\xc5\xa1 pa je mo\xc5\xbeno priti tako z Belega Kri\xc5\xbea kot tudi iz Pirana.\n_START_SECTION_\nNaravni spomenik\n_START_PARAGRAPH_\nNa naravni spomenik opozarja napis Jezeri v Fiesi. Jezeri, ki le\xc5\xbeita \xc4\x8disto blizu obale sta obrasli s trsti\xc4\x8djem. Obe jezeri imata skupno povr\xc5\xa1ino okoli 2 ha. Nastali sta kot posledica odkopa gline za potrebe nekdanje opekarne. Malo jezero, ki le\xc5\xbei na nadmorski vi\xc5\xa1ini okoli 10 mnm pod pobo\xc4\x8dji je sladkovodno in globoko do 6,5 m. Ve\xc4\x8dje je globlje, dose\xc5\xbee pa globino do 9 m. Kljub neposredni bli\xc5\xbeini morja zaradi gline podtalnica ni prodrla v jezero. Od leta 1963 je ve\xc4\x8dje jezero s kanalom, predvsem da bi prepre\xc4\x8dili razvoj komarjev, povezano z morjem. Zaradi posebnih naravnih razmer sta jezeri z okolico postali zanimiv \xc5\xbeivljenjski prostor razli\xc4\x8dnih rastlinskih in \xc5\xbeivalskih vrst, predvsem pa okoli dvajset redkih in ogro\xc5\xbeenih vrst ka\xc4\x8djih pastirjev. Leta 1989 sta bili jezeri uvr\xc5\xa1\xc4\x8deni v inventar najpomembnej\xc5\xa1e naravne dedi\xc5\xa1\xc4\x8dine v Sloveniji in z ob\xc4\x8dinskim odlokom razgla\xc5\xa1eni za\xc2\xa0\xc2\xbbnaravni spomenik.\xc2\xab'